Președintele Klaus Iohannis a promulgat, vineri, noua lege a avocaților, adoptată de Parlament în octombrie, potrivit căreia procurorii nu vor putea ridica înscrisuri care conțin comunicări între avocați și clienți, în baza secretului profesional, după ce Curtea Constituțională a respins o sesizare a Guvernului. Prevederile controversate, care acordau imunitate sporită avocaților, au fost eliminate din lege.

Legea a fost adoptată de Parlament în octombrie, însă Guvernul a sesizat Curtea Constituțională la începutul lunii noiembrie. La mijlocul lunii ianuarie, CCR a respins această sesizare, iar legea a ajuns la președintele Iohannis, care a promulgat-o, scrie News.ro.

Potrivit textului final, confidențialitatea comunicărilor dintre avocați și clienți este întărită prin articole care prevăd că se exceptează de la măsura ridicării de înscrisuri și de la măsura confiscării înscrisurile care conțin comunicări între client și avocatul său, precum și înscrisurile care conțin consemnări efectuate de către avocat cu privire la aspecte referitoare la apărarea unui client.

În forma inițială a legii avocaților, se prevedea că secretul profesional trebuie asigurat, iar percheziționarea avocatului, a domiciliului ori a cabinetului său sau ridicarea de înscrisuri și bunuri nu poate fi făcută decât de procuror, în baza unui mandat emis în condițiile legii.

Legea permite în continuare interceptarea conversațiilor avocaților, în anumite condiții legale.

În Senat, s-a introdus inițial un amendament potrivit căruia avocații nu pot fi lucrători operativi, inclusiv acoperiți, informatori sau colaboratori ai serviciilor de informații, interdicție care nu exista nici în forma veche a legii, însă deputații au respins ideea. Mai mult, deputații au eliminat și obligativitatea ca avocații să depună declarații pe propria răspundere cu privire la apartenența la fosta Securitate.

Restul prevederilor controversate, care ofereau o așa-numită imunitate avocaților, au fost eliminate de deputați.

A fost astfel eliminată condiția informării avocaților ”de îndată” despre interceptări, precum și condiția obligatorie de participare a decanului Baroului la efectuarea perchezițiilor.

”În acest moment s-a eliminat condiția obligatorie de participare a decanului Baroului sau a unui reprezentat al acestuia la efectuarea unor percheziții. De asemenea, o altă eliminare care s-a produs este cea referitoare la articolul 139 în situația în care apar în anumite interceptări de convorbiri între avocat și clientul său. Acestea sunt exceptate din reținerea la probă, iar în ceea ce privește procedurile de informare care au loc între procuror, instanță, respectiv persoana care a fost interceptată, s-a eliminat condiția informării «de îndată»”, a declarat Gabriela Scutea, secretar de stat în Ministerul Justiției, în 2016.

Totodată, potrivit secretarului de stat din MJ, a fost admis un amendament care prevede că bunurile ridicate la percheziții ”care nu au legătură cu cauzele beneficiază de confidențialitatea client-avocat”.

Legea va intra în vigoare odată cu publicarea în Monitorul Oficial.